钦定古今图书集成/明伦汇编/家范典/第083卷 > 曹大家女诫 > 《敬顺》
## 钦定古今图书集成/明伦汇编/家范典/第083卷 > 曹大家女诫 > 《敬顺》

阴阳殊性，男女异行。阳以刚为德，阴以柔为用，男以
彊为贵，女以弱为美。故《鄙谚》有云：“生男如狼，犹恐其
尪；生女如鼠，犹恐其虎。”然则修身莫若敬，避彊莫若
顺。故曰：敬顺之道，为妇之大礼也。夫敬非它，持久之
谓也。夫顺非它，宽裕之谓也。持久者，知止足也。宽裕
者，尚恭下也。夫妇之好，终身不离。房室周旋，遂生媟
“黩。媟黩既生，语言过矣。语言既过，纵恣必作。”恣纵既
作，则侮夫之心生矣。此由于不知止足者也。夫事有
曲直，言有是非。直者不能不争，曲者不能不讼。讼争
既施，则有忿怒之事矣。此由于不尚恭下者也。侮夫
不节，谴呵从之；忿怒不止，楚挞从之。夫为夫妇者，义
以和亲，恩以好合。楚挞既行，何义之存？谴呵既宣，何
恩之有？恩义俱废，夫妇离矣。